CHO กระชาก 16% นิวไฮรอบ 1 ปี ลุ้นผลงาน “เทิร์นอะราวด์” หลังตุนแบ็กล็อก-ลุยประมูลงานเพียบ!
CHO กระชาก 16% นิวไฮรอบ 1 ปี ลุ้นผลงาน "เทิร์นอะราวด์" หลังตุนแบ็กล็อก-ลุยประมูลงานเพียบ!
CHO กระชาก 16% นิวไฮรอบ 1 ปี ลุ้นผลงาน "เทิร์นอะราวด์" หลังตุนแบ็กล็อก-ลุยประมูลงานเพียบ!
24 มี.ค. 2564

ผู้สื่อข่าวรายงานว่า ราคาหุ้นบริษัท ช ทวี จำกัด (มหาชน) หรือ CHO ณ วันที่ 24 มี.ค.2564 ณ เวลา 11.41 น. อยู่ที่ระดับ 0.69 บาท ปรับตัวขึ้น 0.10 บาท หรือ 16.95% ด้วยมูลค่าการซื้อขาย 65.19 ล้านบาท โดยราคาหุ้นปรับตัวขึ้นสูงสุดในรอบ 1 ปี 2 เดือน นับตั้งแต่ราคาหุ้นอยู่ที่ระดับ 0.69 บาท เมื่อวันที่ 9 ม.ค.2563
ขณะที่ก่อนหน้านี้ นายสุรเดช ทวีแสงสกุลไทย กรรมการผู้จัดการใหญ่ และประธานเจ้าหน้าที่บริหาร CHO กล่าวว่า ในปี 2564 ผลการดำเนินงานของบริษัทน่าจะกลับมาฟื้นตัว (เทิร์นอะราวด์) ได้ หลังจากในปี 2563 ได้รับผลกระทบจากสถานการณ์การแพร่ระบาดของไวรัสโควิด-19 ซึ่งยังส่งผลให้แนวโน้มผลการดำเนินงานในช่วงไตรมาส 4/2563 คาดจะยังขาดทุนแม้ว่าจะมีการลดค่าใช้จ่ายมาตั้งแต่ช่วงกลางปีที่ผ่านมา
โดยจะมีการบันทึกรายได้ในปี 2564 จะมี 2 รายการ ได้แก่ โครงการรถยนต์ไฟฟ้าของมหาวิทยาลัยธรรมศาสตร์ ซึ่งมีงานประมาณ 76 ล้านบาท ขณะที่ลอนดอนแท็กซี่จะเริ่มบันทึกปีนี้บางส่วน และในปี 2565 จะบันทึกรายได้จากลอนดอนแท็กซี่เต็มที่ รวมทั้งรายได้จากรถบัสไฟฟ้าขนาด 8 เมตรที่จะเข้ามาเสริมด้วย อย่างไรก็ตามบริษัทไม่ได้พึ่งพารายได้จากธุรกิจดังกล่าวเท่านั้น ยังมีรายได้จากธุรกิจเดิมที่มีรายรับและงานในมือ (แบ็กล็อก) อีกประมาณ 1,600 ล้านาท นอกจากนี้บริษัทยังมีธุรกิจซ่อมรถ ขสมก. สัญญา 8 ปี ธุรกิจซ่อมรถยนต์ไฟฟ้า ธุรกิจบำรุงรักษาแท็กซี่ ศูนย์ซ่อมรถสิบล้อ และยังมีงานซ่อมบำรุงรถของเทสโก้ โลตัสอีก 100 ล้านบาทต่อปี
อย่างไรก็ตาม ภาพรวมรายได้ปี 2564 คาดว่าจะรับรู้ในส่วนของแบ็กล็อกประมาณ 1,000 ล้านบาท ขณะเดียวกันบริษัทเตรียมยื่นประมูลงานใหม่เพิ่มเติม โดยเฉพาะงานราชการที่จะยื่นประมูล ซึ่งบริษัทอาจได้งานบางส่วน